РЕГЛАМЕНТ (ЕО) № 989/2009 НА СЪВЕТА
от 19 октомври 2009 година
за изменение на Регламент (ЕО) № 661/2008 за налагане на окончателно антидъмпингово мито върху вноса на амониев нитрат с произход от Русия
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Регламент (ЕО) № 384/96 на Съвета от 22 декември 1995 г. за защитата срещу дъмпингов внос на стоки от страни, които не са членки на Европейската общност (1) („основният регламент“), и по-специално член 9, параграф 4 от него,
като взе предвид предложението на Комисията, представено след консултация с Консултативния комитет,
като има предвид, че:
A. ПРЕДХОДНА ПРОЦЕДУРА
(1)
С Регламент (ЕО) № 658/2002 (2) Съветът наложи окончателно антидъмпингово мито върху вноса на амониев нитрат, попадащ под кодове по КН 3102 30 90 и 3102 40 90 с произход от Русия. Въз основа на искане от производството на Общността беше проведено междинно преразглеждане по отношение на обхвата на продукта и с Регламент (ЕО) № 945/2005 (3) беше наложено окончателно антидъмпингово мито върху вноса на твърди изкуствени торове с тегловно съдържание на амониев нитрат, превишаващо 80 %, попадащи под кодове по КН 3102 30 90, 3102 40 90, ex 3102 29 00, ex 3102 60 00, ex 3102 90 00, ex 3105 10 00, ex 3105 20 10, ex 3105 51 00, ex 3105 59 00 и ex 3105 90 91, с произход от Русия.
(2)
Вследствие на искане за преразглеждане с оглед на изтичане срока на действие на мерките съгласно член 11, параграф 2 от основния регламент, с Регламент (ЕО) № 661/2008 (4) Съветът потвърди антидъмпинговото мито, наложено върху вноса на амониев нитрат с произход от Русия.
Б. СЪДЕБНО ПРОИЗВОДСТВО ПРЕД ПЪРВОИНСТАНЦИОННИЯ СЪД
(3)
На 14 септември 2005 г. JSC Kirovo-Chepetsky Khimichesky Kombinat, дружество, регистрирано по руското право, подаде в регистъра на Съда иск за отмяна на Регламент (ЕО) № 945/2005 на Съвета.
(4)
С решението си от 10 септември 2008 г. по дело T-348/05, тълкувано с Решение от 9 юли 2009 г. по дело T-348/05 INTP, Първоинстанционният съд на Европейските общности отмени Регламент (ЕО) № 945/2005 на Съвета в частта му относно JSC Kirovo-Chepetsky Khimichesky Kombinat.
В. ОЦЕНКА НА МЕРКИТЕ
(5)
С оглед на гореизложените констатации, антидъмпинговите мерки, приложими по отношение на вноса на амониев нитрат с произход от Русия, който не попада под кодове по КН 3102 30 90 и 3102 40 90 и е произвеждан и изнасян от JSC Kirovo-Chepetsky Khimichesky Kombinat, следва да бъдат отменени с обратно действие считано от дата на влизане в сила на Регламент (ЕО) № 661/2008 на Съвета.
(6)
Искането за възстановяване или опрощаване следва да се отправи към националните митнически органи в съответствие с приложимото митническо законодателство,
ПРИЕ НАСТОЯЩИЯ РЕГЛАМЕНТ:
Член 1
1. В член 2, параграф 2 от Регламент (ЕО) № 661/2008 буква б) става буква в).
2. В член 2, параграф 2 от Регламент (ЕО) № 661/2008 след буква а) се вмъква следното:
„б)
за стоки, произведени от JSC Kirovo-Chepetsky Khimichesky Kombinat (допълнителен код по ТАРИК А959):
Описание на продукта
Код по КН
Код по ТАРИК
Фиксиран размер на митото (в евро за тон)
-
Амониев нитрат, който не е във воден разтвор
3102 30 90
-
47,07
-
Смеси на амониев нитрат с калциев карбонат или други неорганични неторови вещества с тегловно съдържание на азот над 28 %
3102 40 90
-
47,07
По отношение на стоките, посочени в член 2, параграф 1, произведени от JSC Kirovo-Chepetsky Khimichesky Kombinat и неупоменати в таблицата по-горе, не се прилага антидъмпингово мито.“
Член 2
Възстановяват се и се опрощават окончателните антидъмпингови мита, платени за вноса на разглеждания продукт от JSC Kirovo-Chepetsky Khimichesky Kombinat на Европейската общност съгласно Регламент (ЕО) № 661/2008 на Съвета, с изключение на тези наложени върху вноса на продукти, попадащи под кодове по КН 3102 30 90 и 3102 40 90. Искането за възстановяване или опрощаване се отправя към националните митнически органи в съответствие с приложимото митническо законодателство.
Член 3
Настоящият регламент влиза в сила в деня след публикуването му в Официален вестник на Европейския съюз.
Член 1 се прилага, считано от 13 юли 2008 г.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 19 октомври 2009 година.